Oikeusministeriö		
oikeusministerio@om.fi

Lausuntopyyntönne OM 18/41/2006

ARVIOMUISTIO YHDISTYSLAIN MUUTOSTARPEESTA

	Arviomuistiossa ehdotetaan yhdistyslain osittaista tarkistamista siten, että tarkistus kohdennettaisiin erityisesti yhdistysten hallintoa, päätöksentekoa ja tilintarkastusta koskeviin kysymyksiin.

	Nykyinen yhdistyslaki on ollut voimassa 17 vuotta. Sinä aikana on tapahtunut sellaista kehitystä niin yhdistysten toiminnassa kuin toimintaympäristössäkin, että yhdistyslain uudistaminen on nähdäksemme perusteltua edellä kuvatuilla, arviomuistiossa mainituilla osa-alueilla. Yleisesti ottaen yhdistyslaki on nähdäksemme toiminut vähintäänkin kohtuullisesti. 

	Näin ollen Taloushallintoliitto katsoo, että arviomuistion ehdotus käynnistää YhdL:n osittaisuudistukseen tähtäävä lainvalmistelu siten, että tarkastelu ensijaisesti kohdennetaan tiettyihin ennalta muuttamisen tarpeessa oleviksi arvioituihin säännöskokonaisuuksiin, on oikea. 

Yhdistysten hallinto

	Yhdistysten hallinnon osalta ehdotetaan muun muassa, että parannetaan yhdistysten mahdollisuuksia valita kullekin yhdistykselle parhaiten soveltuva hallintomalli, ja kiinnitetään hallintoa koskevien säännösten selkeyteen erityistä huomiota. Tähän liittyisi toimistusjohtajaa vastaavaa vapaaehtoista sääntömääräistä elintä koskevat säädökset laissa.  

	Pidämme ehdotusta lähtökohtaisesti kannatettavana, mutta edellyttäen, että yhdistysten eri hallintoelinten välisten vastuusuhteiden selkeyteen ja käytännön toimivuuteen kiinnitetään erityistä huomiota. 

Yhdistysten tilintarkastus

	Arviomuistiossa esitetään, että pienimmät yhdistykset muiden yhteisöjen tavoin vapautetaan lakisääteisestä tilintarkastuksesta, jota voisivat jatkossa yhdistyksissäkin toimittaa ainoastaan KHT- ja HTM-tilintarkastajat. Samalla valmisteltaisiin yhdistyksiin sovellettavat yksityiskohtaiset säännökset hallinnontarkastuksesta, mikä lähtökohtaisesti vastaisi lakisääteiseen tilintarkastukseen sisältyvää hallinnontarkastusta ja nykyistä maallikkotilintarkastuskäytäntöä. 

	Hallituksen esitys uudeksi tilintarkastuslaiksi piti sisällään esityksen siitä, että pienten yhtiöiden tavoin myös pienet yhdistykset olisi vapautettu pakollisesta tilintarkastuksesta. 

	Pidämme myös yhdistysten osalta tärkeänä, että sen talousasioita hoitavat osaavat tekijät, koska yhdistystä koskevat velvoitteet ovat monilta osin vaikeita. Myös yhdistyksissä – kuten yrityksissäkin - taloushallinnon hoidossa mukaanlukien juokseva kirjanpito, tilinpäätökset ja veroasiat, käytetään yhä laajemmin alan ammattilaisia, tilitoimistoja. Näiltä löytyvä talousasioiden osaaminen ja kustannustehokkuus taloushallinnon hoidossa ovat lisänneet jatkuvasti niiden käyttöä. 

	Tilitoimistoalan itsesääntelyn kautta on luotu tilitoimistojen auktorisointijärjestelmä, johon kuuluvilta edellytetään perusteellista taloushallintolainsäädännön osaamista, jatkuvaa tietojen ja taitojen ylläpitoa ja alan eettisiin toimintaperiaatteisiin sitoutumista. Auktorisoitujen tilitoimistojen käyttö on jatkuvasti kasvanut ja niiden hoidossa on jo noin 120 000 asiakasta, myös runsaasti yhdistyksiä. Näin myös pienten yhdistysten talousasiat ovat useammin osaavissa käsissä.

	Taloushallintoliitto katsoo, että myös pienten yhdistysten tilintarkastuksen osalta vapaaehtoisuus on tarkoituksenmukainen vaihtoehto. Pienelläkin yhdistyksellä on aina mahdollisuus valita itselleen ammattitilintarkastaja. Jos taloushallintoa hoidetaan maallikkovoimin, on usein tärkeää, että pienissäkin yhdistyksissä yhdistyksen omasta interssistä lähtien valitaan asioita ymmärtävä ammattitilintarkastaja tilintarkastajaksi. 

	Hallinnontarkastuksen säännösten kehittäminen on nähdäksemme juuri tässä vaiheessa perusteltua, koska hallinnon valvontaa koskevat käytännöt eivät ole juurikaan toistaiseksi kehittyneet. 

	Kunnioittavasti

	SUOMEN TALOUSHALLINTOLIITTO RY

	Juha Ahvenniemi 
	toimitusjohtaja

Taloushallintoliitto (TAL) on taloushallinnon ulkoistus- ja asiantuntijapalveluja tarjoavien auktorisoitujen, alan osaavimpien tilitoimistojen valtakunnallinen liitto. Liittoon kuuluu 710 jäsenyritystä ja näillä on noin 120.000 asiakasta pk-yrityksistä listayhtiöihin. Liiton jäsenet tarjoavat kirjanpidon, verotuksen, palkkahallinnon, talouden ja laskennan, rahoituksen ja yrityskauppakonsultoinnin, talousjohtamisen, talouden koulutuksen sekä tietotekniikan palveluja erityisesti pk-yrityksille.